Na temelju članka 14. Zakona o proračunu (Narodne novine 87/08, 136/12 i 15/15) i članka 36. Statuta Općine Vuka (Službeni glasnik Općine Vuka 01/14 i 01/18), Općinsko vijeće Općine Vuka na svojoj 22. sjednici održanoj dana 21. studenog 2019. godine, donosi

**Odluku o izvršavanju Proračuna Općine Vuka za 2020. godinu**

**I. OPĆE ODREDBE**

**Članak 1.**

Ovom se Odlukom utvrđuje struktura prihoda i primitaka, te rashoda i izdataka Proračuna Općine Vuka za 2020. godinu (u daljnjem tekstu: Proračun), njegovo izvršavanje i opseg zaduživanja Općine Vuka (u daljnjem tekstu: Općina), upravljanje dugom, te financijskom i nefinancijskom imovinom, ovlasti načelnika Općine (u daljnjem tekstu: Općinski načelnika) u izvršavanju Proračuna, te druga pitanja u svezi s izvršavanjem Proračuna.

**II. SADRŽAJ PRORAČUNA**

**Članak 2.**

Proračun se sastoji od općeg i posebnog dijela te Plana razvojnih programa.

Opći dio Proračuna čini Račun prihoda i rashoda i Račun financiranja.

U Računu prihoda i rashoda iskazani su prihodi poslovanja i prihodi od prodaje nefinancijske imovine, te rashodi poslovanja i rashodi za nabavu nefinancijske imovine.

U Računu financiranja iskazani su primici od financijske imovine i zaduživanja, te svi izdaci za financijsku imovinu i otplatu kredita.

Posebni dio proračuna sastoji se od plana rashoda i izdataka iskazanih po vrstama, raspoređenih u programe koji se sastoje od aktivnosti i projekata. U Planu razvojnih programa iskazani su planirani rashodi Proračuna vezani uz provođenje investicija, davanje kapitalnih pomoći i donacija za razdoblje 2020. do 2022. godine, koji su razrađeni po pojedinim programima, po godinama u kojima će rashodi za programe teretiti proračune sljedećih godina i po izvorima financiranja za cjelovitu izvedbu programa.

Prihodi, primici, rashodi i izdaci proračuna iskazani su prema proračunskim klasifikacijama (organizacijska, ekonomska, funkcijska, programska klasifikacija i izvorima financiranja).

**III. IZVRŠAVANJE PRORAČUNA**

**Članak 3.**

Proračun se izvršava u skladu s raspoloživim sredstvima i dospjelim obvezama. Općinski načelnik i Jedinstveni upravni odjel Općine odgovorni su za potpunu i pravodobnu naplatu prihoda i primitaka iz svoje nadležnosti, za njihovu uplatu u Proračun i za izvršavanje svih rashoda i izdataka u skladu s namjenama.

Prihodi proračuna ubiru se i uplaćuju u proračun u skladu sa zakonom ili drugim propisima, neovisno o visini prihoda planiranih u proračunu.

**Članak 4.**

Namjenski prihodi i primici proračuna jesu pomoći, donacije, prihodi za posebne namjene, prihodi od prodaje ili zamjene imovine u vlasništvu Općine, naknade s naslova osiguranja i namjenski primici od zaduživanja.

Prihodi i primici iz stavka 1. ovoga članka uplaćuju se u Proračun.

Rashodi i izdaci Proračuna koji se financiraju iz namjenskih prihoda i primitaka izvršavat će se do iznosa naplaćenih prihoda i primitaka za te namjene.

**Članak 5.**

Namjenski prihodi iz članka 4. ove Odluke koji nisu iskorišteni u prethodnoj godini prenose se u proračun za tekuću proračunsku godinu.

Uplaćene i prenesene, a neplanirane pomoći, donacije i prihodi za posebne namjene i namjenski primici od zaduživanja mogu se koristiti prema naknadno utvrđenim aktivnostima i/ili projektima.

Prihodi kojima je posebnim zakonskim odredbama utvrđena namjena mogu se, u slučaju nedostatka drugih prihoda Proračuna, pozajmiti za druge namjene pod uvjetom da se vodi knjigovodstvena evidencija o visini pozajmice i izvršenim povratima.

**Članak 6.**

Stvarna naplata prihoda nije ograničena procjenom prihoda u Proračunu.

Proračunska sredstva koristit će se samo za namjene koje su utvrđene Proračunom i to do visine utvrđene u Posebnom dijelu Proračuna. Korištenje proračunskih sredstava posebnog dijela Proračuna ovisit će o visini i dinamici ostvarenja prihoda Proračuna.

U slučaju neravnomjerne dinamike priljeva sredstava Općinski načelnik može samostalno utvrđivati prioritete izmirenja proračunskih izdataka, a prioritet će imati eventualne otplate glavnice i kamata prema poslovnoj banci.

**Članak 7.**

Za nepredviđene namjene, za koje u proračunu nisu osigurana sredstva ili za namjene za koje se tijekom godine pokaže da za njih nisu utvrđena dovoljna sredstva koristit će se sredstva izdvojena za proračunsku zalihu.

U skladu sa Zakonom o proračunu, iznos sredstava za nepredviđene rashode u visini proračunske pričuve planiran je korištenjem brojčane oznaku 385 i naziva Proračunska zaliha.

Tijekom godine ti rashodi će se evidentirati na teret računa stvarnih rashoda kojima prema vrsti pripadaju. Odstupanja izvršenja od plana na tim računima obrazlažu se financiranjem sredstvima planiranim pod stavkom Proračunska zaliha te zbroj odstupanja mora odgovarati iznosu potrošenom na Proračunskoj zalihi.

O korištenju sredstava Proračunske zalihe odlučuje Općinski načelnik.

O korištenju proračunske zalihe iz stavka 1. ovog članka Općinski načelnik je obvezan izvijestiti Općinsko vijeće uz polugodišnji i godišnji izvještaj o izvršenju proračuna. U planu za 2020. godinu predviđena su sredstva proračunske zalihe u visini od 75.000,00 kn.

**Članak 8.**

Pogrešno ili više uplaćeni prihodi u Proračun, vraćaju se uplatiteljima na teret tih prihoda. Pogrešno ili više uplaćeni prihodi u proračune prethodnih godina, vraćaju se uplatiteljima na teret rashoda Proračuna.

**IV. ISPLATA SREDSTAVA IZ PRORAČUNA**

**Članak 9.**

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja.

Općinski načelnik, odnosno osoba na koju je to pravo preneseno, mora prije isplate provjeriti i potvrditi potpisom pravni temelj i visinu obveze koja proizlazi iz knjigovodstvene isprave. Nalog za isplatu iz Proračuna s oznakom stavke Proračuna izdaje Općinski načelnik.

**Članak 10.**

Naknade za rad predstavničkih i izvršnih tijela, povjerenstva i sl. obračunavati će se i isplaćivati temeljem Odluke o plaćanju povjerenstava, komisija i sl. koje donosi Općinski načelnik.

**Članak 11.**

Odluku o koeficijentima za obračun plaće službenika i namještenika Općine utvrđuje Općine vijeće općim aktom, na prijedlog Općinskog načelnika.

Općinski načelnik utvrđuje visinu bruto vrijednosti boda (osnovice) za obračun plaća zaposlenih u Jedinstvenom upravnom odijelu u okviru osiguranih sredstava u Proračunu, a sukladno Zakonskim propisima. Osnovicu i koeficijent za obračun plaće Općinskog načelnika, koji svoju dužnost obavljaju profesionalno utvrđuje Općinsko vijeće općim aktom na prijedlog Općinskog načelnika.

**Članak 12.**

Sredstva za redovno financiranje političkim strankama rasporediti će se posebnom Odlukom o raspoređivanju sredstava za redovito financiranje političkih stranaka i nezavisnih članova zastupljenih u Općinskom vijeću Općine Vuka za 2020. godinu, a doznačivati će se tromjesečno.

Nagrade Općine doznačiti će se sukladno Odluci Općinskog vijeća, odnosno Općinskog načelnika.

**Članak 13.**

Instrumente osiguranja plaćanja, kojima se na teret Proračuna stvaraju obveze, izdaje Jedinstveni upravni odjel, a potpisuje Općinski načelnik.

Instrumenti osiguranja plaćanja primljeni od pravnih osoba kao sredstvo osiguranja naplate potraživanja ili izvođenja radova i usluga, dostavljaju se Jedinstvenom upravnom odijelu. Evidenciju izdanih i primljenih instrumenata osiguravanja plaćanja vodi Jedinstveni upravni odjel.

**V. PLAĆANJE PREDUJMA**

**Članak 14.**

Plaćanje predujma može se ugovoriti samo u iznimnim slučajevima i to na temelju prethodne suglasnosti Općinski načelnika.

**VI. UPRAVLJANJE FINANCIJSKOM IMOVINOM**

**Članak 15.**

Općinski načelnik raspolaže slobodnim sredstvima na računu Proračuna u smislu odobravanja pozajmica ili deponiranja kod poslovnih banaka, pod uvjetom da to ne ometa redovito izvršavanje proračunskih rashoda i izdataka.

Rok povrata sredstava iz stavka 1. ovog članka može biti najduže do 31. prosinca 2020. godine.

**Članak 16.**

Odluku o kupnji dionica ili udjela u trgovačkom društvu, ako su za kupnju osigurana sredstva u Proračunu i ako se time štiti javni interes, odnosno interes Općine, donosi Općinsko vijeće.

U slučaju da prestane javni interes za vlasništvo dionica ili udjela u kapitalu trgovačkog društva, Općinsko vijeće može odlučiti da se dionice odnosno udjeli u kapitalu prodaju, ukoliko to nije u suprotnosti s posebnim zakonom.

Ostvarena sredstva od prodaje dionica ili udjela u kapitalu trgovačkog društva mogu se koristiti samo za otplatu duga ili za nabavu nefinancijske i financijske imovine Općine sukladno Zakonu o proračunu.

**VII. ODGODA PLAĆANJA I OBROČNA OTPLATA DUGA**

**TE OTPIS ILI DJELOMIČAN OTPIS POTRAŽIVANJA**

**Članak 17.**

Općinski načelnik može u cijelosti ili djelomično otpisati dug prema Općini ako bi troškovi postupka naplate potraživanja bili u nerazmjeru s visinom potraživanja odnosno zbog drugog opravdanog razloga.

Odgoda plaćanja i obročna otplata (reprogram) duga Općini te otpis i djelomičan otpis potraživanja Općine, određuje se i provodi na način i po uvjetima sukladno važećim propisima.

Općinski načelnik odlučuje o otpisu nenaplativih i spornih potraživanja temeljem izvještaja Povjerenstva za popis potraživanja, a sukladno Pravilniku o proračunskom računovodstvu i Računskom planu (Narodne novine broj 124/14, 115/15, 87/16 i 3/18).

**VIII. UPRAVLJANJE NEFINANCIJSKOM**

**DUGOTRAJNOM IMOVINOM OPĆINE**

**Članak 18.**

Nefinancijskom dugotrajnom imovinom Općine upravljaju općinska uprava.

Upravljanje imovinom iz stavka 1. ovoga članka podrazumijeva njezino korištenje, održavanje i davanje u zakup.

Općinska uprava iz stavka 1. ovoga članka mora upravljati vlastitom imovinom brigom dobrog gospodara i voditi popis o toj imovini u skladu sa zakonom.

Sredstva za održavanje i osiguranje dugotrajne nefinancijske imovine osiguravaju se u rashodima poslovanja Jedinstvenog upravnog odjela.

**Članak 19.**

Knjigovodstvena evidencija nefinancijske dugotrajne imovine vodi Jedinstveni upravni odjel.

**IX. ZADUŽIVANJE I DAVANJE JAMSTAVA**

**Članak 20.**

Općina se može kratkoročno zadužiti najduže do 12 mjeseci isključivo za premošćivanje jaza nastalog zbog različite dinamike priljeva sredstava i dospijeća obveza, u skladu sa zakonom kojim se uređuje proračun.

Odluku o kratkoročnom zaduživanju iz stavka 1. ovog članka donosi Općinski načelnik.

**Članak 21.**

Općina se u 2020. godini može zadužiti za kapitalne izdatke sukladno propisima Zakona o proračunu i Zakona o izvršavanju Državnog proračuna za 2020. godinu do svote utvrđene u Računu financiranja Proračuna. Ukupna godišnja obveza jedinica lokalne samouprave može iznositi najviše do 20% ostvarenih prihoda u godini koja prethodi godini u kojoj se zadužuje. U iznosu ukupne godišnje obveze zaduženja uključen je i iznos godišnjeg anuiteta po kreditima te neplaćene obveze iz prethodnih godina.

Tekuća otplata glavnice duga, iskazana u Računu financiranja Proračuna Općine za 2020. godinu u svoti od 1.320.000,00 kn ima u izvršavanju Proračuna prednost pred svim ostalim izdacima. Općina u 2020. godini planira zaduženje u iznosu od 1.000.000,00 kn za kapitalni projekt „Energetska obnova zgrade Općine Vuka“, putem programa kreditiranja HBOR-a EU projekti.

Očekivani iznos ukupnog duga na kraju proračunske 2020. godine iznosit će ukupno 1.035.000,00 kn.“

Jedinica lokalne samouprave može davati jamstva pravnoj osobi u većinskom izravnom ili neizravnom vlasništvu čiji je osnivač za ispunjenje obveza pravne osobe. Dana jamstva uključuju se u opseg zaduženja Općine u skladu sa Zakonom o proračunu.

Zahtjev Općini za izdavanje suglasnosti za zaduženje i/ili davanje jamstva podnosi odgovorna osoba pravne osobe ili ustanove putem Jedinstvenog upravnog odjela. Zahtjevu se prilažu obrazloženje kapitalnog projekta, usvojen financijski plan, dokaz o završenom postupku odabira najpovoljnije ponude za nabavu financijskih sredstava, nacrt ugovora ili pismo namjere banke s uvjetima kreditiranja te plan otplate sa svim navedenim troškovima (naknada i kamata), izjavu odgovorne osobe podnositelja zahtjeva da pod materijalnom i krivičnom odgovornošću jamči za ispravnost dokumentacije.

Općina će procijeniti rizičnost danog jamstva i osigurati adekvatnu jamstvenu pričuvu u slučaju potrebe.

**X. PRIMJENA PRORAČUNSKOG RAČUNOVODSTVA**

**Članak 22.**

Kontrola postupaka u pripremi i izvršavanju proračuna, praćenje primjene proračunskog računovodstva te poslovi financijskog izvješćivanja obavljat će se u Jedinstvenom upravnom odjelu.

Svi korisnici proračunskih sredstava obvezni su dati sve potrebne podatke, isprave i izvješća koja se od njih zatraže. Ako se prilikom obavljanja kontrole utvrdi da su sredstva bila nenamjenski korištena korisniku će se umanjiti sredstva u visini nenamjenskog korištenja sredstava ili će se privremeno obustaviti isplata sredstava na stavkama s kojih su sredstva bila nenamjenski utrošena. Odluku o umanjenju i obustavi doznake sredstava donijet će Općinski načelnik.

Jedinstveni upravni odjel izrađuje i dostavlja Općinskom načelniku polugodišnji i godišnji izvještaj o izvršenju Proračuna u rokovima propisanim Zakonom o proračunu.

Općinski načelnik podnosi polugodišnji i godišnji izvještaj o izvršenju Proračuna Općinskom vijeću u rokovima propisanim Zakonom o proračunu.

**XI. URAVNOTEŽENJE PRORAČUNA I PRERASPODJELA SREDSTAVA**

**PRORAČUNA**

**Članak 23.**

Ako tijekom godine dođe do znatnije neusklađenosti planiranih prihoda / primitaka i rashoda / izdataka Proračun se mora uravnotežiti izmjenama i dopunama Proračuna prema postupku za donošenje proračuna.

Općinski načelnik može donijeti odluku o preraspodjeli sredstava unutar pojedinog razdjela i između pojedinih razdjela na prijedlog Jedinstvenog upravnog odijela, s tim da umanjenje pojedine stavke rashoda ne može biti veće od 5% sredstava utvrđenih na stavci rashoda koja se umanjuje.

O izvršenim preraspodjelama u smislu stavka 2. ovoga članka Općinski načelnik izvještava Općinsko vijeće prilikom podnošenje polugodišnjeg i godišnjeg izvještaja o izvršenju Proračuna.

**XII. PRIJELAZNE I ZAVRŠNE ODREDBE**

**Članak 24.**

Ova Odluka objavit će se u Službenim glasniku Općine Vuka, a stupa na snagu 1. siječnja 2020. godine.

KLASA: 400-08/19-01/03

URBROJ: 2158/06-01-19-24

Vuka, 21. studenog 2019. godine

Predsjednik Općinskog vijeća

Stjepan Ribić